**AJUNTAMENT DE CAPELLADES**

1. **CENSURA I APROVACIÓ DEL COMPTE GENERAL, CORRESPONENT A L'EXERCICI 2014**

Atès que en data 3 d’agost de 2015 es formularen els comptes anuals de l’exercici 2014 de l’Ajuntament, O.A. Molí Paperer de Capellades i O.A. Llar Infants Vailets.

Atès que en data 3 de setembre de 2015 es va emetre informe favorable de la Comissió de Comptes.

Vist l’Informe de la Comissió:

*En compliment de l’article 212.2 del Reial Decret Legislatiu 2/2004, de 5 de març, text refós de la Llei Reguladora de les Hisendes Locals, aquesta Comissió ha procedit a l’examen de l’exercici 2014 del compte anual de l’Ajuntament, així com els dels seus organismes autònoms, per quin efecte ha tingut a la vista els esmentats estats i comptes junt amb els document corresponents.*

*Examinats aquests documents i resultant que confrontat l’esmentat Compte general amb els Pressupost, els acords de modificació de l’estat de despeses, la liquidació del Pressupost, i els manaments de pagament que amb els seus justificants han estat posats a disposició de la Comissió, més el manaments d’ingrés corresponents que ha pogut examinar i confrontar, igual que el resultat de l’acta d’arqueig, estima la Comissió que queda degudament justificat el susdit compte.*

Atès que mitjançant edicte inserit en el Butlletí Oficial de la Província de Barcelona de 7 de setembre de 2015 es publicaren els esmentats comptes, i que durant el període d’informació pública no es presentaren al·legacions i/o reclamacions.

Vist el que disposen els articles 208 i següents del Text Refós de la Llei d’Hisendes Locals,

**S’ACORDA:**

Primer.- Aprovar els Comptes anuals de l’exercici 2014 de l’Ajuntament de Capellades, O.A. Molí Paperer de Capellades i O.A. Llar Infants Vailets.

Segon.- Remetre els esmentats comptes a la Sindicatura de Comptes de Catalunya.

**Sr. alcalde, Aleix Auber Álvarez.**- Com sabeu ja vàrem fer la comissió dels comptes generals anteriorment es van aprovar per unanimitat.

Els comptes generals és un conjunt de documents i estats de l’entitat local d’aquest ajuntament que hem d’elaborar per informació de les despeses, beneficis, ingressos, i pèrdues de l’entitat durant l’any a què es refereix el compte general que està compost pels comptes d’aquest ajuntament i dels seus organismes autònoms als que s’acompanyen les actes d’arqueig de l’Ajuntament i d’aquests organismes.

Els informes d’intervenció son positius i ens ajuden a comprendre aquests comptes generals

Complim el principi d’estabilitat pressupostària, amb un equilibri pressupostari ajustat de 949.605,00 € i un dels fets que no es complia era la regla de la despesa però, que s’observava que era influenciada per una despesa pendent d’aplicar en el pressupost 2014, d’1.262.969,00 €, tot i això la valoració era positiva, en tant que la superació de la regla de la despesa, era vinguda per uns números molt puntuals, el que comentem és la intenció d’aquest equip de govern de fer passos endavant, de no encallar tràmits d’aquesta magnitud, i mirar que amb els números a sobre la taula amb la confiança dels tècnics i amb els seus informes mirar que això tiri endavant, ens remeten amb aquests informes amb aquest esperit constructiu, i agafar la recomanacions dels tècnics i el seu punt de vista que es positiu per part nostra, res més, dono la paraula a l’interventor.

**Sr. interventor, Luís Alberto Delgado Morcillo.-** Bona nit, com acaba de dir l’alcalde la tramitació de l’expedient del compte general s’ha fet correctament, i en el termini legal previst, la comissió especial de comptes es va reunir el dia 3 de setembre, la exposició al públic del dictamen i dels comptes generals es van publicar al BOPB el dia 7 segons consta a la certificació de Secretaria no s’han presentat al·legacions per la qual cosa correspon l’aprovació definitiva pel Ple, i la tramesa a la Sindicatura de Comptes, que arribem just a temps.

El resultat pressupostari dels paràmetres principals, el resultat de l’Ajuntament de l’exercici del 2014 és de 674.431.000 €, que descomptades les desviacions de finançament tant positives com negatives queda un resultat pressupostari ajustat net de 453.197,98€, això significa que els drets reconeguts son superiors a les despeses reconegudes amb independència que s’hagin realitzat o no, tant els ingressos com les despeses.

Per part de l’Organisme Autònom Escola Bressol el resultat pressupostari ajustat també es positiu en 52.899 €, i el del Museu Molí Paperer en 3.103,38 €.

El següent paràmetre és el romanent de tresoreria, és una dada molt important, tot i que en la comptabilitat financera ha perdut vigència, perquè és una quantia que s’utilitza per fer modificacions del pressupost de l’exercici següent, el romanent de tresoreria total és de 3.146.989,26 positives, que descomptats els saldos de dubtós cobrament, i el romanent de tresoreria afectats per despeses de finançament queda en 1.588.583 €, aquests dos ajustos són exigències legals, perquè les dades siguin més realistes, els saldos de dubtós cobrament, és un percentatge que aconsella la Sindicatura de Comptes, perquè tots els ingressos que s’han reconegut no es cobraran i es descompten uns percentatges segons els exercicis i en previsió de no utilitzar aquest ingressos calculant que alguns no es realitzaran, i el romanent de tresoreria afectat és per la senzilla raó perquè sinó comptaríem dues vegades la mateixa quantitat.

En tot cas el romanent de tresoreria del 2014 de lliure disposició pel pressupost del 2015 és de 1.588.000 €, i quant a l’Escola Bressol és 16.005,39 € i el Museu Moli Paperer 11.516,95 €, tots positiu, una dada és el deute viu a 31-12-2014, tot el capital pendent d’amortitzar és de 3.179.899,00 €, i la anualitat teòrica que és el que realment s’amortitza anualment són 401.309,48€, i l’estalvi net del 2014 és de 709.109,67€, dóna un ràtio aplicant aquest import als ingressos corrents de 60,42 euros que és un límit legal inferior al 75% que estableix la Llei de Pressupostos del 2013, i un 110 % més baix que la Llei d’Hisendes Locals, aquesta dada, situa a l’Ajuntament de Capellades en la situació positiva, que permet la concertació de noves operacions d’endeutament per finançar inversions noves que es podrien realitzar al 2015, i la dada negativa que ha comentat l’alcalde a la introducció és la regla de la despesa del 2014 que està per sobre del límit legal respecte del 2013, ja que és de 8,77 %, respecte de la liquidació del 2013, i això és perquè es van incloure en el pressupost despeses pendents de comptabilitzar per import de 1.161.969,00 €, aquest esforç que es va fer al pressupost municipal per regularitzar el pagaments realitzats però no comptabilitzats, curiosament en la regla de la despesa es converteix en una dada negativa, podríem parlar de la tresoreria, que segons l’acta d’arqueig a 31 de desembre l’existència és a dir a 1 de gener de 2014 era de 1.700.209 i a 31 de desembre de 2014 a 2.310.889,00 €, es van ingressar pràcticament 13.500.000 i es van pagar 12.500.000, €.

L’Escola Bressol a 1 de gener de 2014 l’existència en comptes corrents era 13.270 €, i a 31 de desembre de 19.941 €,

El principi d’estabilitat pressupostària el complim abastament, la capacitat de finançament del pressupost municipal a 31 de desembre del 2014 és de 949.605,93 €, i l’únic era el de la regla de la despesa que he comentat abans, el no complir la regla de la despesa, segons l’article 23 de la Llei d’Estabilitat Pressupostaria, representaria que hauríem de formular un pla econòmic financer, per solucionar aquesta situació, que seria una mica estrany, per quan complim la estabilitat pressupostària, tenim romanent de tresoreria positiu i l’estalvi net es positiu.

No obstant la corporació haurà de considerar el mes oportú als interessos municipals, aquest informe està fet abans de les eleccions i deia que no hi havia marge per procedir a la tramitació del Ple abans de les eleccions.

Hem comentat els comptes en reunions privades i oficials, si teniu alguna pregunta ??

**Grup Municipal de CiU**

**Sr. Marcel·lí Martorell Font.-** Varies coses a considerar, a veure, penso que els resultats són prou bons i àmpliament compartits, per tots els membres de la corporació i essent els comptes del passat mandat sí que al menys per la meva part, al menys des de CIU doncs sóc l’únic que ve del passat mandat, com a grup estem molt contents amb els resultats que mostren aquests comptes, és important posar-ho de relleu.

Es va fer una bona feina durant el mandant, no sempre es va saber transmetre es va entrar en una bona dinàmica de calendaritzar la presentació de comptes, liquidació elaboració de pressupostos, i ens agradaria que aquesta bona dinàmica continues en els propers anys d’aquest mandat, per la salut del propi Ajuntament i perquè s’ha de seguir el calendari que toca.

Te relació amb aquest comptes, i amb el que darrerament ha esmentat l’interventor, ara no toca però quan s’hagin de fer els pressupostos l’interventor, crec que ho he entès així, recomana o esmenta que es poden fer plans financers, no cal fer un pla econòmic financer, la nostra posició és que tampoc no tenim tota la seguretat que aquest pla econòmic financer no s’hagi de fer, malgrat que els resultats són bons, malgrat que hi ha un molt bon romanent de tresoreria, ...això no significa que no s’hagi de fer, per tant per tenir més seguretat d’això en el seu moment el nostre grup recomanaria i demanaria un informe de Diputació per saber exactament el que s’ha de fer, aquí estem en una situació legal que també ens hi va la responsabilitat de tots els regidors, i per tant, sense dubtar de la opinió del senyor interventor, que ja la coneixíem, per una millor seguretat de tots seria important una segona opinió per saber el que hem de fer perquè a lo millor si que hauríem de fer el pla econòmic financer, i malauradament haurem de tenir un romanent de tresoreria més elevat penso que inútilment, però legalment hauríem de veure, no el que ens convé, sinó el que hem de fer, per tant ho demanarem en el seu moment.

Entenc que en els saldos de dubtós cobrament estem en una formula que legalment està establerta per anar any darrera any, rebaixant aquest saldos de dubtós cobrament, ..rebaixant potser no, perquè també s’incorporen però entenc que anem aplicant la fórmula de anar-ho rebaixant.

Hi havia una pàgina que diu l’Ajuntament participa en les següents entitats, potser que ja s’ha tret, a part de Localret, consorcis, mancomunitat, mancomunitat intermunicipal, hi havia el Consorci per la gestió de la televisió digital que ens vam donar de baixa ja fa dos mandats.

I també ens sembla que per poder digerir millor aquests documents, que hi ha una sèrie de projectes que venen d’altres mandats, com la urbanització del carrer Roca del Batista, que seria interessant que si és la liquidació del 2015, ho poguéssim liquidar quan toqui, legalment o tècnicament de la documentació perquè sinó d’aquí a 20 anys, estarem parlant dels mateixos projectes, i poguéssim sanejar la documentació, no té sentit que els anem posant perquè estan a l’ordinador.

Bé, bàsicament el nostre vot serà favorable, també saludem que aquesta vegada aquest document es consideri purament tècnic, efectivament és un document purament tècnic, més enllà de considerar si les despeses que es van efectuar o no, hi estem d’acord, sinó tècnicament si és correcte, si hi ha al·legacions això es pot aprovar i enviar als organismes corresponents, i a l’any 2004, vàrem acabar con a corporació amb un deute del 60,42 %, per sota dels ratis legals d’endeutament, i en un cert marge de maniobra, des de CiU, esperem que aquesta Corporació no tingui la temptació si no hi ha una urgència que ho requereixi o un projecte prioritari, de tornar incrementar el deute d’aquesta casa, nosaltres advoquem per seguir disminuint el deute, i en el futur pugui tenir més marge.

Per la nostra banda res més, la nostra satisfacció per bons resultats, en sostenibilitat, estabilitat financera, no vàrem complir la regla de la despesa perquè vàrem incorporar factures anteriors, però bé, la foto de l’any 2014, és bona i satisfactòria.

**Grup Municipal d’ERC**

**Sr. Àngel Soteras Largo.-** Bé ERC també farà possible l’aprovació d’aquests comptes, crec que ho tenim clar, però el que aprovem o no aprovem avui, és un document que diu quins diners s’han mogut durant un any, tant en el capítol d’ingressos com el de despeses i com queda en acabar-lo, no entrem si la situació és bona o dolenta, si és positiva o negativa com s’ha dit fa un moment, no estem valorant la gestió política, no diem si s’ha treballat bé o malament al 2014, ni tan sols estem valorant la gestió pressupostaria, no estem valorant si aquest moviment es corresponen amb el que es va preveure, el que estem dient, el que el document reflecteixi el que s’ha fet en el 2014, i hem de tenir una certa confiança en els criteris tècnics, professionals i ser conscients que com sempre és impossible a 31 de desembre de 2014 haver-ho reflectit tot exactament, i per tant, nosaltres, ja ens hem trobat en coses que haurem de posar-ho en el 2015 quan es una despesa del 2014, que en aquest moment no s’ha reflectit, és un exercici estèril haver de endarrerir eternament fins tenir-ho tot a punt, i ens prenem aquest bany de pragmatisme igual que al 2014 es van reflectir despeses del 2013 i al 2013 de l’any 2012, i s’ha anat arrossegant, nosaltres acceptem que el que aprovem avui deixa de tenir comptabilitzades despeses de serveis socials, telefonia, inversions que si que s’han executat aquest any però encara no hi són i afloraran al 2015 ... al 2016,

Per tant, deixar clar que és una aprovació tècnica amb esperit de ser pràctics i no endarrerir aquest procés, i crec que lliga amb el que ha dit el representant de Convergència, hi ha una tradició a les Administracions que l’equip de govern aproven els comptes i les oposicions destructives s’abstenen i les més destructives o les que tenen raons objectives per votar i en contra perquè tenen alguna sospita d’algun frau, voten en contra, i està bé aquesta voluntat de posar el comptador a zero, a partir d’ara i els que ara som responsables de la gestió que es farà a partir d’ara donem suport a la gestió professional que s’ha fet fins ara i per tant fem el gest d’aprovar-les i no d’abstenir-nos, especulant amb que el vot favorable dels responsables directes fos suficient.

Deixar clar que som conscients que no reflecteix el cent per cent, però que no és proporcional l’esforç d’intentar millorar-les amb el profit que en trauríem la millor manera de començar bé, a tots es tanca tot el que sigui tancable al mes aviat possible, no allargarem més aquest tràmit i votarem a favor.

Un últim comentari, fins a quin punt les dades són positives o negatives, les dades són dades i s’ajusten a una llei o no, es compleix una normativa o es deixa de complir, ara podem pensar que l’endeutament del 60% es positiu i el del 90% resulta molt negatiu, perquè ara tenim una normativa que ens diu que no s’ha de passar del 75 %, però recordo que aquest ajuntament en altres governs de diferents partits polític s’ha bellugat en el 90, del 95, del 85 que no eren ni positius ni negatius sinó que eren ajustats a la normativa d’aquell moment, per tant només fer aquest comentari, tenir un endeutament alt o baix no és un objectiu en si mateix, més enllà d’adequar-se a una normativa que ens permeti treballar, tots nosaltres a títol particular, ens endeutarem quan haguem de fer una inversió, perquè potser voldrem deixar de viure a casa dels pares, i ens endeutarem perquè si no en sortiríem mai i que ens permeti el retorn, contents per estar en uns ratis d’endeutament legal, i sense cap valoració de tipus polític i de gest de bona voluntat, posem el comptador a zero fem una aprovació el mes consensuada possible, i podem treballar per complir aquesta altra reivindicació i poder mantenir aquest “taiming” de totes les tasques de pressupostar i liquidar amb una certa celeritat, tancar tot el que sigui tancable , i poder començar el que sigui “obrible”

**Grup Municipal del PSC**

**Sr. Aarón Alcázar Gutiérrez**. El nostre vot, serà d’abstenció, és un informe tècnic i no tenim motius per dubtar de la capacitat i el bon fer dels nostres tècnics, no veiem motius per votar-hi en contra però si que és cert que reflecteixen les actuacions d’un mandat en el que nosaltres no hi formàvem part, no hi votarem a favor.

El que és cert, creiem que aquest estat de salut financer que presenten aquest números, que es presenten en base a uns criteris o regles imposats i ens han comportat que la regla de la despesa no l’hem complert, i s’ha produït fruit d’una situació puntual i molt especifica, derivada del milió llarg corresponent a exercicis anteriors a l’any 2014, i voldríem curar-nos en salut i demanaríem que es demanes aquest informe a Diputació, conforme no necessitem, o no es necessari o no tindrà conseqüències per l’Ajuntament de Capellades, el fet de no fer aquest informe aquest pla econòmic financer, amb aquesta ~~salvetat~~ excepció entenem que no hi ha cap problema en els comptes, i per tant el nostre vot és el d’abstenció.

**Sr. alcalde, Aleix Auber Álvarez**.- Recollim aquí els dos precs que coincideixen, l’equip de govern ja valorarà si és necessari o no demanar aquest informe.

**Sr. interventor, Lluís Alberto Delgado Morcillo**.- No voldria polemitzar, però si demanen l’informe d’Intervenció ja us puc assegurar quin es el resultat és ... pla econòmic, ...s’ha de fer perquè l’article 23 de la Llei ho diu, si l’Ajuntament no compleix algun d’aquest ràtios, s’ ha de fer un estudi i nosaltres no complim un ràtio, és el més petit el més insignificant, és un ràtio que s’ha imposat per l’Administració en general aquesta any per primera vegada, amb l’interès de què no es gasti més del compte, per complir l’estabilitat a nivell estatal i no te gaire importància, quan el més important com és el romanent de tresoreria, l’estabilitat pressupostària, el resultat pressupostari, que és per mi el ràtio més clar són positives, la Diputació dirà heu de fer i el pla econòmic financer perquè teniu un paràmetre negatiu, .. el demanem.

Una altra cosa que has dit, és esporgar aquests projectes que ja estan executats i que encara els tenim oberts a la comptabilitat, justament ens vam adonar que una vegada acabada la fase de tancar el compte del 2014, de modificar les ordenances i aprovar el pressupost del 2015, que són expedients de molta importància i que donen molta feina, tenim apuntat al nostre calendari que a la primavera de l’any que ve, de fer neteja de tots aquests projectes, són obres que estan finalitzades i recepcionades,... és veritat ja ho tenim apuntat.

**Grup Municipal de CiU**

**Sr. Marcel·lí Martorell Font**.- D’alguna manera és acabar de tancar expedientes que estan oberts i fins allà on es pugui, la prioritat l’haureu de marcar vosaltres, ..... fins on s’arribi, és un suggeriment per deixar-ho més polit

**Grup Municipal de VdC-CUP**

**Sr. alcalde, Aleix Auber Álvarez.-** En la línia que dèiem com sempre fem en tots els precs, l’equip de govern de parlar-los i estudiar-los, de moment seguim basant-nos a l’informe que acompanya aquests comptes generals, aquest govern seguirà amb el ritme de presentar els comptes quan toca i mirar d’avançar-nos amb els pressupostos també quan toquen,

Seguint el ritme i mirar de millorar-lo.

**Passat a votació:**

Vots a favor Srs.:

- Grup Municipal de Vila de Capellades – Candidatura d’Unitat Popular – Poble Actiu (VdC-CUP-PA): Aleix Auber Álvarez; Susana Moreno Blanco; Adela Morera Rodríguez, Sergio Pérez Castillo .

- Grup Municipal d’Esquerra Republicana de Catalunya – Acord Municipal (ERC-AM): Àngel Soteras Largo, Salvador Vives Alari, Jaume Solé Carol.

- Grup Municipal de Convergència i Unió (CIU): Marcel·lí Martorell Font, Eduard Iglesias Torres.

Vots en contra Srs.:

---

S’abstenen Srs.:

- Grup Municipal del Partit dels Socialistes de Catalunya – Candidatura de Progrés (PSC-CP): Aarón Alcázar Gutiérrez, Carles Cuerva Claver.

Donem per finalitzat aquest ple extraordinari dels comptes generals.